جهة سوس ماسة

جهة **سوس ماسة** (بلأمازيغية: ⵜⴰⵙⴳⴰ ⵏ ⵙⵓⵙ-ⵎⴰⵙⵙⵜ، بالفرانساوية: Souss-Massa) وحدة من لجيهات ديال لمغريب اللي تصايبو عام 2015، من مورا ما نقصو عدد لجيهات من 16 لـ 12. لجيهة كاينة فلوسط ديال البلاد، و لعاصيمة ديالها هي أݣادير، و مابين لمدون اللي كاينين فلجيهة: آيت ملول وتارودانت وطاطا وتيزنيت وآيت باها. عدد السكان على حساب لإحصاء اللي تدار فـ2014 وصل فهاد لجيهة لـ2,676,847. لميساحة ديال لجيهة هي 53,789 كم².

## السكان ولأقاليم
### السكان فلأقاليم ديال لجيهة
هاد لجدوال كايبين لأقاليم ديال لجيهة والسكان ديالها:

### التطور ديال شحال دالسكان

## لجغرافيا ولموناخ
جهة سوس ماسة محاديها من الشمال جهة مراكش آسفي ومن لجانوب جهة ݣلميم واد نون ومن الشرق جهة درعة تافيلالت. هاد لجيهة فيها بزاف ديال لخصائص لجغرافية بحال أنه دايز منها جبال لأطلس لكبير ولأطلس الصغير وجبال باني وجبال وركزيز، وفيها لقيمّة ديال جبل توبقال ؤويدان بحال واد سوس اللي دايز من سهل سوس لكبير. سوس ماسة معروفة بلغابات ديال شجر أرݣان وعوموما لميساحة ديال لغابات فلجيهة عاطية حتال 19% من لغابات ديال لمغريب. لميساحة ديال لجيهة واصلة لـ53,789 كم². لموناخ ديال لجيهة قاري فالداخل ونورمال حدا لبحر، الشتا ماكاطيحش فهاد لجيهة بنتيضام. مرا مرا كايضرب لجفاف اللي يقدر يوصل لمدة ديالو حتال ستة دالسنين. هاد لجدوال كيعطي لمعلومات على لحرارة والشتا فمدينة أݣادير اللي هي لعاصيمة ديال لجيهة.

## لبينية التحتانية
مطار أݣادير الدولي (مطار أݣادير لمسيرة) هو مطار كاين فمدينة أݣادير لمغريبية وكايسيرڤي لجيهة دسوس ماسة. كيبعد لمطار على الصونطرڤيل ديال لمدينة بـ20 كيلوميتر (حدا تمسية)، وقريب من الطريق لوطنية 10. كيتعتابر هو تالت أكبر مطار فلمغريب من ناحية عدد لمسافرين. تفتاتح لمطار فعام 1991 وكايقدر يهز 3 دلملاين ديال لمسافرين.

لجيهة دايز فيها غير واحد لوطوروت اللي هو لوطوروت ديال الدار لبيضا - أݣادير. الطرقان الوطنية اللي كاينة فلجيهة هي الطريق لوطنية 1، الطريق لوطنية 7، الطريق لوطنية 10، الطريق لوطنية 11 والطريق لوطنية 17.

التيران لكبير دأدرار (التيران الكبير دأݣادير) هو تيران ديال لكورة كاين فمدينة أݣادير وتحلو بيبانو نهار 11 شهر 10، 2013. كاين هاد التيران فلملكية ديال وزارة الشباب والرياضة وكتسيرو الشركة لوطنية ديال إنشاء وتسيير التيرانات (SONARGES). كيستقبل هاد التيران دابا لميتشان ديال لفرقة دلمدينة، حسنية أݣادير، ومرة مرة دياول أولمبيك الدشيرة.

## ليقتيصاد

### لفلاحة
150px|تصغير|يسار|شجر أرݣان فجيهة سوس ماسة.
جهة سوس ماسة هي أول جهة كاتصدر لحواميض (الليمون ولمانضارين والناڤيل ولحامض) ولبواكير مابين لجيهات ديال لمغريب. 85% من لبواكير و65% من لحواميض و15% من لحليب ولموشتقات ديالو و86% من لمنتاجات ديال أرݣان اللي كاتصدر من لمغريب لبرّا كاتجي من لجيهة ديال سوس ماسة، فيها 650.000 طن ديال لحواميض و1.2 مليون طن ديال لخضرا اللي تصدرات، اللي مابينها ماطيشا ولݣرعة ولبطاطا ولبصلة. سوس ماسة فيها 5.371.000 هيكتار ديال لارض اللي صالحة لفلاحة وكاتستعمل فيها غير 475.000 هيكتار وكاتسقى فيها 158.433 هيكتار. لينتاج ليجمالي ديال لحواميض وصل لـ700.000 طن و1.665.000 طن ديال لخضرا و28.086 طن ديال اللحم لحمر و223.5 مليون إيطرو ديال لحليب، هادشي كامل فـ33 مليون نهار ديال لخدمة. لجيهة ديال سوس ماسة فيها 180 كيلوميتر ديال لبحر، اللي كايتصدر من لمتنجات ديالو 137.830 طن، واللي كايجيبها 1450 باطو تقليدي و465 ساحيلي و223 ديال لبحر لفوقاني. كاتصدر جهة سوس ماسة بوحدها 50% ديال لمنتوجات لبحرية فلبواطات دلمغريب كاتخدم لجيهة فهاد لقيطاع 490.000 واحد من لبلاد كاملة (ديريكت وغير مباشير) مابينها 72.000 من لجيهة.

### الصيناعة
150px|تصغير|يمين|تازرزيت أولا لخلالة السوسية لأمازيغية لمغريبية.
[200px|تصغير|يسار|مارينا [أݣادير]]
فجيهة سوس ماسة كاينة 440 وحادة صيناعية، غالبيتها إما متعلقة بلماكلة أولا لماواد لكيماوية أولا لبني دلباطوات. فمدينة أݣادير كاينة مينطقة حورة بدات لخدمة ديالها فلعام ديال 2019 بـ64 هيكتار، وكايتوقعو أنها توصل لـ300 هيكتار. كاينة مناطيق صيناعية وحدين خرين فأنزا وتاسيلا وولاد تايمة وسيدي بيبي وتيزنيت وتارودانت وإينزݣان، وكاينة مينطقة لوجيستية وحدة فآيت ملول ولاخرا فتݣاديرت. لجيهة فيها تيكنوپارك ومدينة ديال ليبتيكار تابعة للجامعة ديال بنو زهر. الصيناعة التقليدية عندها دور كبير بزاف، حيتاش خدام فيها 40.000 واحد وكاتصدر 15 مليون ديال الدرهم. كاينين 5 دلمراكيز ديال التكوين لميهاني و120 تعاونية ديال الصيناعة التقليدية كاتصاوب الجلد ولخياطو والتواب ولخشب ولمجوهارات ولفخار والسلّات والزرابي وتطراݣ لمعادين ولبلاغي. من أشهر لأنواع ديال الصيناعة التقليدية كانلقاو لبلغة ديال "إيدوكان" والزربية لواوزݣيتية و"تيزرزاي" اللي هي موجوهارات ديال النقرة على شكل متلات.

### السياحة
[150px|تصغير|يمين|لواحات ديال [طاطا]]
[150px|تصغير|يسار|باب تارغونت ف[تارودانت]]
لجيهة ديال سوس ماسة كايجي ليها كتر من مليون دالسياح فلعام، اللي كايجيو إنعسو 5 دلمليون ليلة فلمجموع ف31 ألف فراش تقريبا. هاد لقيطاع كايخدّم 120.000 واحد (ديريكت وغير مباشير) وكايدخل على لجيهة 20 ديال لمليار ديال الدرهم فلعام. السياحة الدخلانية شادة 43% واللي بقا دالسياح كايجيو من فرانسا (21%)، ألمانيا (14.5%)، النݣليز (12%) وهولاندا (2%). كاين بزاف مايدار فجيهة سوس ماسة، بحال التبحار فأݣادير، إيمسوان، تغازوت أولا تامري، السياحة ديال الجبال إما بالتسلوق أولا بلپيكالات، السياحة ديال التقافة فتارودانت، تيزنيت وتفراوت، الزيارة ديال لواحات ديال طاطا اللي قديمة بزاف، لغطس ولعومان فلبحر أولا واحد الدورة فلمنتازاه ديال سوس ماسة. السياح اللي كايجيو لسوس ماسة إقدر إمشيو لسوق لحد، لمتحف لأمازيغي، مارينا، لمنتزه لوطني أولا لقصبة دأݣادير أوفلّا، لپارك ديال التيمساح أولا لپارك ديال الضوفان (الدلفين) فمدينة أݣادير، إݣودار ديال شتوكة آيت باها، واد پاراديس فإيموزار إيداوتنان، السوار ديال تارودانت، الجاردات دالنخيل فتيوت، الزوايا ولقصور لقدام، النوقوش لقدام ولكوهوف ديال طاطا ولحجار الزرقين فتفراوت.

## شوف حتى
* التقسيم الترابي دلمغريب
* سوس
* جيهات لمغريب
* جهة مراكش آسفي
* جهة درعة تافيلالت
* جهة الدار البيضاء سطات

## مصادر


تصنيف:جيهات لمغريب
تصنيف:أمازيغ
تصنيف:مقالات فيها مصدر و 3000 بايت
تصنيف:تأسيسات د 2015 ف لمغريب